På dagen hvor et massivt folketingsflertal ventes at afskaffe blasfemiparagraffen, advarer flere eksperter om, at det kan få sikkerhedsmæssige konsekvenser for Danmark.

For selvom andre nordiske lande ikke har haft problemer efter at have afskaffet lignende paragraffer, står Danmark i en helt anden situation, lyder det.

Læs også : Venstre-kovending: En samlet regering støtter nu afskaffelse af blasfemiparagraf

- Muhammed-karikaturerne har jo bidraget til, at Danmark er havnet i den her sikkerhedssituation. Det vil sige, at der har været en rigtig høj terrortrussel mod Danmark i lang tid.

- Det kan være, det blusser op igen, fordi Danmark jo har en baggrund og en bagage i forhold til tegningerne, som kan sætte Danmark i fokus, siger terrorforsker Magnus Ranstorp fra forsvarshøjskolen i Stockholm.

Også tidligere chef i Politiets Efterretningstjeneste Hans Jørgen Bonnichsen advarer om, at eksempelvis jihadister vil kunne udnytte afskaffelsen af loven til at sætte fokus på Danmark igen.

- Man krænker jo det, som for nogen er det mest dyrebare, for eksempel profeten Mohammed eller afbrænding af Koranen. Så det kan altså medvirke til et forhøjet trusselsniveau, siger han.

PET: Risiko for øget terrortrussel

Så sent som for en måned siden advarede PET om, at afskaffelsen af blasfemiparagraffen kan få sikkerhedsmæssige konsekvenser i Danmark.

- PET’s Center for Terroranalyse (CTA) vurderer, at en ophævelse af straffelovens § 140 om blasfemi vil kunne have sikkerhedsmæssige konsekvenser for Danmark, herunder bidrage til at skærpe trusselsbilledet i forhold til Danmark og danske interesser i udlandet, lød det i et svar til Folketinget fra Justitsministeriet, der har indhentet udtalelsen fra PET.

• Blasfemiparagraffen :

• "Den, der offentligt driver spot med eller forhåner noget her i landet lovligt bestående religionssamfunds troslærdomme eller gudsdyrkelse, straffes med bøde eller fængsel indtil 4 måneder"

Det såkaldte Straffelovråd konkluderede også i 2015 efter en grundig gennemgang af de juridiske konsekvenser ved en afskaffelse af blasfemiparagraffen, at det kunne få sikkerhedsmæssige og udenrigspolitiske konsekvenser for Danmark.

Læs også : John brændte koranen i haven: Nu slipper han måske uden straf

Ifølge justitsminister Søren Pape Poulsen (K) er sikkerhedstruslen mod Danmark allerede nu er så høj, at en afskaffelse af blasfemiparagraffen ikke vil skærpe trusselsbilledet yderligere.

- Udfordringen er, at vi har så høj en terrortrussel mod Danmark i øjeblikket, at det er svært at komme højere op. Så skulle vi faktisk hen til et konkret angreb. Det er en meget høj terrortrussel mod Danmark, siger Søren Pape Poulsen.

- Vi afskaffer det her, og jeg tror ikke, at den her sag får større eller mindre betydning for, om der sker noget herhjemme, fordi der er en høj terrortrussel mod Danmark, siger justitsministeren.

Samtlige partier undtagen Socialdemokratiet ventes at stemme for en afskaffelse af blasfemiparagraffen, når et lovforslag fra Enhedslisten tredjebehandles i Folketinget fredag.